Ha основу члана 41. став 10. Пословника Владе („Службени гласник РС”, бр. 61/06 – пречишћен текст, 69/08, 88/09, 33/10, 69/10, 20/11, 37/11, 30/13, 76/14 и 8/19 – др. пропис), Министарство финансија објављује

**ИЗВЕШТАЈ О СПРОВЕДЕНОЈ ЈАВНОЈ РАСПРАВИ О НАЦРТУ ЗАКОНА О финансирању политичких активности**

 Одбор за привреду и финансије Владе Републике Србије, на предлог Министарства финансија, на седници одржаној дана 24. новембра 2021. године, Закључком 05 Број: 011-10800/2021 од 24. новембра 2021. године, одредио је спровођење јавне расправе о Нацрту закона о финансирању политичких активности, као и Програм јавне расправе, сагласно којем је Министарство финансија спровело јавну расправу.

 Јавна расправа спроведена је у периоду од 25 новембра до 14. децембра 2021. године. Текст Нацрта закона о финансирању политичких активности (у даљем тексту: Нацрт закона) био је постављен на сајту Министарства финансија и на порталу е-управе. Јавним позивом за учешће на јавној расправи, позвани су сви субјекти заинтересовани за питање финансирања политичких активности, државни органи, невладине организације и други, да предлоге, сугестије, иницијативе и коментаре достављају на e-mail адресу: nacrtzofpa@mfin.gov.rs.

 Министарству финансија, на текст Нацрта закона, достављени су и предлози, примедбе и сугестије од стране: Транспарентност Србија, Државне ревизорске институције, Групе грађана „Сигурно напред“ Параћин, Групе грађана „За наше Смедерево“, Социјалистичке партије Србије, Удружење грађана „Левица“, Црта - Центар за истраживање, транспарентност и одговорност и Коалиција прЕУговор.

 Такође, напомињемо да је Влада Републике Србије образовала Радну групу за сарадњу са Организацијом за европску безбедност и сарадњу (ОЕБС) и Канцеларијом за демократске институције и људска права (КДИЉП) у координацији и праћењу спровођења примене препорука за унапређење изборног процеса (''Службени гласник РС'' бр. 146/2020) (у даљем тексту: Радна група) са задатаком да у сарадњи са ОЕБС и КДИЉП координира и прати спровођење препорука из извештаја мисија ОЕБС/КДИЉП о процени избора. Радна група је извршила анализу свих препорука из Коначног извештаја Специјалне мисије КДИЉП-а за процену избора, од 7. октобра 2020. године, и то како Приоритетних тако и Осталих препорука, и предложила Министарству финансија да их угради у текст Нацрт закона о финансирању политичких активности, те да након спроведене јавне расправе и прибављених мишљења од надлежних органа, достави Влади која би размотрила Нацрт закона, утврдила Предлог закона и упутила Народној скупштини Републике Србије на усвајање.

 .

 Имајући у виду све предлоге, сугестије, иницијативе и коментаре који су достављени на e-mail адресу Министарства финансија, а у вези са Нацртом закона, Радна група и Министарство финансија су у процесу разматрања утврдили да примедбе, Транспарентност Србија, Црте - Центар за истраживање, транспарентност и одговорност, Групе грађана „Сигурно напред“ Параћин, Групе грађана „За наше Смедерево“, доприносе унапређењу текста и побољшању појединих решења Нацрта закона, па су прихваћене и инкорпориране у текст Нацрта закона.